**Beretning for Ferskvandsfiskeriforeningen aflagt i 2015**

Perioden 2014/15 har været et særdeles aktivt år for foreningen, hvor vi har haft indsatser og initiativer på mange forskellige områder. Beretningen er en opsummering af det arbejde der er foregået.

**Hjeds sø og Binderup å**

Foreningen har bistået en medlemsforening ved Binderup å i forbindelse med henvendelse til Naturstyrelsen (NST) angående etablering af en ny sø, der vil medføre at åen skal løbe igennem søen, med det resultat at smolt vil gå til grunde. NST erkender at dette vil ske. Den lokale forening er nu blevet tilbudt plads i den følgegruppe der skal være med til at udarbejde det færdige projekt.

NST har ikke villet oplyse os om projektets status, hvilket vi har ønsket med hensyn til om der skulle indsendes klage eller høringssvar.

**Ålekister**

Foreningen deltog i juni måned sammen med Thorkild Poulsen repræsentant fra ålekisteejerne i et møde hos NaturErhvervstyrelsen (NAER). Konklusionen på mødet var uændret fiskeri i 2014, og en melding om at regelsættet fra 2015 vil blive justeret gennem en revision af bekendtgørelsen om rekreativt fiskeri i salt- og ferskvand samt redskabsfiskeri mv. i ferskvand, som vil blive sendt i høring på sædvanlig vis og offentliggjort på høringsportalen. PT. er der ikke sket andet end at NAER har givet tilladelse til fortsat fiskeri i 2015.

**Rugekasser**

For FFD er det meget påliggende at der skabes mulighed for, at lystfiskeriforeninger kan give deres unge medlemmer en indsigt i fiskebiologi, og dermed give dem en sund naturbaseret fritidsinteresse, der går ud over hvad der kan opleves ved fangst af fisk.

Lystfiskerforeningen for Skive og Omegn har i 2014 fremsendt en ansøgning om anvendelse af rugekasser. FFD indsendte den anbefaling, at det forelagte projekt blev gennemført, og opfordrede til at ansøgningen blev imødekommet. Efterfølgende har den lokale afdeling af Fiskerikontrollen afvist at give tilladelse til brugen af rugekasser.

Vore forskelligere indsigelser og støtter til rugekasser, er vi sikre på har haft indflydelse på, at Fiskerikontrollen har ændret holdning, så der nu er givet tilladelse til to skoler til udlægning af rugekasser i Karup å systemet, andre steder er der også kommet projekter i gang.

**§7 udvalget referater**

Referaterne fra §7-udvalgsmøderne har i perioden været meget mangelfulde. Det har betydet at der fra foreningens side er rettet flere henvendelser angående indholdet og/eller mangel på samme. Henvendelserne har betydet at bemærkninger er blevet refereret. Samtidig har der været en generel debat i udvalget om referaterne, og det er vor opfattelse at der nu sker en opstramning af referaterne. Referaterne havde efterladt det indtryk, at der er forskellige muligheder for at få emner ført til referat, alt efter hvem man er. Det seneste referat viser at vor kritik er blevet taget alvorligt.

**Bekendtgørelse om mindstemål og fredning**

Der er udarbejdet en ny bekendtgørelse om fredninger og mindstemål. Væsentligst i den er at mindstemålet for laks er nedsat til 40 cm. DTU finder ikke at der er biologisk grundlag for at frede laks mellem 40 og 60 cm. Stallingen er fredet i 3 år til og med 15. maj 2017. Fra 15. maj 2017 ændres fredningsperioden til 15. marts – 15. maj. Mindstemålet for den er samtidig fjernet for at undgå forvirring. DTU ønskede mindstemålet for gedder sat til 50 cm hvilket ikke er sket. Vi har tilsluttet os forslagene.

**Fredningsbælte Mariager fjord**

Vi har i 2013 fremsendt anmodning om at der etableres et fredningsbælte ved udledningen fra saltfabrikken AkjoNobel ved Dania/Assens i Mariager Fjord. Udledningen af saltholdig og varmt vand fra fabrikken medfører, at der sker en unormal stor ophobning af ørreder i de kolde perioder, og ikke mindst i perioder, hvor dele af fjorden er tilfrosset. Ønsket understøttes af at der foregår et stort arbejde med reetablering af blandt andet Villestrup å og Kastbjerg å, og dette arbejde tager skade af den kraftige opfiskning der sker. Efterfølgende er ansøgningen i 2014 suppleret med henvendelse til NAER fra en lokal Lystfisker. Fiskerikontrollen er positiv for et fredningsbælte. Arbejdet er pt. ikke særlig prioriteret i NAER.

**Sashimi fiskeopdræt udledning af kvælstof**

Vi har fundet anledning til at klage over Thisted kommunens miljøgodkendelse der tillader udledning af procesvand indeholdende op til 48 tons kvælstof og 5,5 tons fosfor pr. år.

Grundlag for vor klage var, at der ikke skal ske yderligere udledninger af kvælstof og fosfor, og at der sker anvendelse af den viden og opgaveløsning der findes hos andre med udledningsbehov. Der skal ske anvendelse af den viden der findes i dambrugsbranchen, om muligheden teknologisk og produktionsmæssigt for helt at undgå yderligere udledning af kvælstof og fosfor fra produktionen. Traditionelle og andre landbaserede dambrug anvender denne viden ved nyetableringer. Derfor bør der ikke gives tilladelse til ny dambrugsproduktion, uden at denne viden bruges optimalt. Klagen er under behandling i Naturklagenævnet.

**Strategiplan Dambrug**

Vi har udtrykt vor bekymring for den udsendte Strategi for bæredygtig udvikling af akvakultursektoren i Danmark 2014 – 2020, idet Strategien ikke bygger på et almindeligt erhvervs- og markedsøkonomisk grundlag og principper.

Strategiplanen synes ikke at forholde sig til, hvad der er miljømæssig nødvendigt og hvad der er økonomisk muligt for en bæredygtig akvakulturproduktion, men udelukkende hvad der er teknologisk muligt.

Proportionalitetsprincippet mellem teknologi, produktionsform og de almindelige markedsvilkår som Erhvervet operere i, skal tages i anvendelse i forbindelse med fremsættelse af de anbefalinger, der fremføres i planen. Dette var ikke tilfældet med det udkast der blev udsendt.

Planen er ikke en bæredygtigt udvikling af et erhverv og de fremsatte mål vil ikke kunne realiseres.

**Vandråd - Vandplaner 2**

Med lov om vandplanlægning, der blev vedtaget enstemmigt i Folketinget den 20. december 2013, blev et nyt plankoncept for udarbejdelsen af de kommende generationer af vandområdeplaner etableret.

Som noget nyt skulle kommunerne under eventuel inddragelse af lokale vandråd udarbejde forslag til hele eller dele af indsatsprogrammets supplerende foranstaltninger. Landsdækkende erhvervsorganisationer, landsdækkende grønne organisationer samt lokale foreninger, der arbejder med beskyttelse og benyttelse af vand, kunne anmode kommunalbestyrelsen om at oprette et vandråd.

Vi har fra foreningens side direkte anmodet Randers Kommune om at deltage i rådet omkring Randers Fjord. I andre lokaliteter er vi uden en sådan direkte henvendelse blevet anmodet om at deltage og vi kan være tilfredse med omfanget af vor repræsentation.

Resultaterne har været meget forskellige, men den udbredte opfattelse er at der er blevet taget stort hensyn til de ønsker og forslag der er fremkommet i arbejdet.

**Rekreativt fiskeri visioner og handlingsplan**

Den uden tvivl største og mest omfangsrige opgave vi har haft i det forløbne år har været omkring Forvaltning og Visioner for det Rekreative fiskeri.

Arbejdet med udarbejdelse af fælles visioner for forvaltningen af det rekreative fiskeri sammen med Danmarks Sportsfiskerforbund, Dansk Fritidsfiskerforbund og Dansk Amatørfiskeriforening. Det skulle samtidig være et oplæg til den senere Ministerkonference om det rekreative fiskeri. Vi fik i fællesskab udarbejdet en vision. Udviklingen på konferencen fulgte ikke op på det vi blandt organisationerne havde aftalt.

Efterfølgende har der været en opgave med yderligere konkretiseringer af visionerne, og der er nu udarbejdet et samlet idé- og visionskatalog, som giver nogle bud på, hvordan vi i fællesskab ser, at det rekreative fiskeri kan udvikles. Arbejdet med dette oplæg blev udført sammen med Dansk Fritidsfiskerforbund og Dansk Amatørfiskeriforening. Desværre kunne DSF ikke efterfølgende tilslutte sig det fælles katalog. Den nærmere årsag til dette har de ikke ville oplyse, men vi har efterfølgende kunnet konstatere at de har store initiativer i gang med det formål at tækkes de sjællandske og fynske medlemmer. Samtidig fremfører de synspunkter, som de ikke havde under arbejdet med de fælles visioner, synspunkter der reelt vil afskaffe fritidsfiskeri og gøre særlige fiskearter til fisk der alene må fanges på stang. Endvidere ønsker de omsætningsforbud på visse fiskearter, så ikke en gang erhvervsfiskere må lande disse.

Det fælles idé- og visionskatalog tre øvrige foreninger har udarbejdet er efterfølgende blev sendt til Fødevareministeren. Danmarks Fiskeriforening viser interesse for det arbejde de tre organisationer har lavet.

Udgangspunktet er at alle danske borgere har ret til og mulighed for at udøve rekreativt fiskeri. Udfoldelsesmulighederne bør især fremmes gennem miljøforbedringer og ophjælpning af fiskebestande og naturpleje forud for fangstreduktioner og forbud.

Skal vi så vurdere Ministerens efterfølgende reaktion på det arbejde der er lavet, må vi betegne det sådan: Ministerens opfordring til os om at lave først et eget udspil og efterfølgende et samlet udspil til visioner for det rekreative fiskeri var kun for at holde os beskæftiget mens han lavede sit eget oplæg med mest fokus lystfisketurisme.

Det efterfølgende arbejde med visionerne viser med al tydelighed at Fødevareminister Dan Jørgensen ikke er minister for det samlede rekreative fiskeri, men er under indflydelse af en sekterisk påvirkning.

**Foretræde Fødevareudvalget**

Som en udløber af arbejdet med visionerne fandt vi det nødvendigt sammen med Danmarks Fiskeriforening PO, Dansk Kystfiskerforening, Dansk Fritidsfiskerforbund og Dansk Amatørfiskerforening, at søge foretræde for Fødevareudvalget. Vi meget skuffede over implementeringen. Ny regulering til gavn for lyst- og fritidsfiskeriet er blevet til ”fortrinsret” for lystfiskeriet. De forslag der arbejdes med giver væsentlige begrænsninger i erhvervs- og fritidsfiskeriets muligheder for det kystnære fiskeri.  
Foretrædet forventes senere at afstedkomme at Ministeren kaldes i samråd.

**Garnafmærkning**Vi har anbefalet de ændringer i flagfarver som fritidsfiskerne har foreslået, med sorte flag til ruser og røde til garn. Formålet er blandt andet at nedbringe fejlanmeldelser til fiskerikontrollen, da lystfiskere ikke kender forskellen på redskaberne.

**Glenstrup Ålekiste**

Der er rettet henvendelse til os fra ålekisteejerne, men de har ikke senere fulgt op på henvendelsen.

**Møde med Samarbejdspartnere**

Vi har afholdt møde med Danmarks Fiskeriforening PO, Dansk Amatørfiskerforening og Fritidsfiskerforbundet. Sportsfiskerforbundets sololøb og overtrædelse af de fælles visioner gjorde et møde nødvendig for at afklare vore samarbejdsflader.

**Dialogmøde om fiskeriregulering ved Bornholm**

Vi har deltaget i dialogmøde med Bornholms og Christiansøs Fiskeriforening, Danmarks Sportsfiskerforbund, Danmarks Fiskeriforening PO, Dansk Amatørfiskerforening, Dansk Amatørfiskerforening, Dansk Amatørfiskerforening, Destination Bornholm, DTU Aqua, NaturErhvervstyrelsen omkring fiskeriregulering omkring Bornholm.   
Ønsket fra DSF og lokale turistforening er, at der bør indføres et omsætningsforbud for havørred på Bornholm. I perioden 16. september – 30. april må der ikke fiskes med garn i to zoner på henholdsvis 500 meter og 1000 meter fra kysten. Zonen på 1000 meter omfatter øens sydvestlige og vestlige del og zonen på 500 meter Bornholms østlige og nordøstlige del.

Efterfølgende er der arbejdet videre og Danmarks Sportsfiskerforbund, Ferskvandsfiskeriforeningen, Danmarks Fiskeriforening PO, Bornholms Fiskeriforening, Dansk Fritidsfiskerforbund og Dansk Amatørfiskeriforening står nu bag intentionerne i et forslag til ændringer i bekendtgørelsen der omfatter:  
*§ 3. Stk. 3. I havet omkring Bornholm og Christiansø (Ertholmene) må højst hjemtages 3 ørred (salmo trutta) pr dag.  
§ 3. Stk. 4. Ørred (salmo trutta), der er omfattet af fredningen i stk. 1 og 2 eller er fanget ud over begrænsningen i stk. 3, skal straks efter fangsten genudsættes i frit vand, så vidt muligt i levende tilstand. Udsætningen skal ske på en sådan måde, at fisken ikke genfanges.  
§ 5. Stk. 3. I perioden 1. marts – 30. april, de anførte dage inklusive, må inden for 30 m kurven kun anvendes flydende garn   
§ 8. Stk. 2. Laksegarnet skal sættes uden for 30 m kurven.*Så bliver det spændende at se om det bliver indskrevet i bekendtgørelsen, eller der har foregået et lobbyarbejde med en anden dagsorden.

**Dialogmøde om fiskeriregulering ved Nybøl Nor og Norsminde Fjord**

Vi har deltaget i dialogmøde med NaturErhvervstyrelsen, Erhvervsfiskerne, Fritidsfiskerne, Danmarks Naturfredningsforening, DTU aqua, Fiskerikontrollen, Fødevarestyrelsen og Danmarks Sportsfiskerforbund om fiskeriregulering ved Nybøl Nor og Norsminde Fjord. På grund af disse områders særlige forhold var det fornuftigt at vi deltog, da der også indgik vandløb og lodsejerinteresser i de reguleringer der blev foreslået fra DSF.

**Redskabsfiskeri i ferskvand**

Internt har vi nedsat et udvalg der skal se på redskabsfiskeriet i ferskvand. Vi kan forvente at der af DSF vil blive rettet fokus på dette område, med det formål at få det forbudt, vi skal af hensyn til grupperne af vore medlemmer med erhvervsfiskeri og lodsejerrettigheder have stort fokus på dette område.

**Anbefalinger om skånsom fangst, håndtering, genudsætning og aflivning af fisk**

NaturErhvervstyrelsen har udsendt nogle anbefalinger som vi har fundet anledning til at kommentere. De fleste af anbefalingerne kunne vi uden bemærkninger tilslutte os, men der var områder hvor der var undladt anbefalinger f.eks. i forbindelse med anvendelse af trekroge ikke mindst ved geddefiskeri.  
Det tidligere forslag fra NAER om forbud mod brug af fangstkrog i ferskvand ser af en eller anden årsag ud til at være forsvundet.

**Bekendtgørelse om særlige fiskeriregler for gedde i visse brakvandsområder ved Sydsjælland og Møn**

Vi har haft kommentarer til bekendtgørelsen fordi vi ikke fandt, at det udsendte forslag til bekendtgørelse skulle vedtages. De i forslaget beskrevne regler, vil alene tilgodese en enkelt snæver persongruppe blandt rekreative fiskere. Vi fandt også at det generelle landingsforbud (hjemtagningsforbud) for gedder ville betyde, at alle gedder, der fanges i de nævnte områder i alle former for fiskeri, skal genudsættes. Dette må betragtes som leg med dyr, og ikke dyreetisk kan forsvares.

**Tangeværket**

En af de mest omfattende sager vi har arbejdet med gennem året er indsigelser og klager vedrørende Tangeværket og den fortsatte eksistens af Tange Sø. Vi har klaget til Naturklagenævnet over Viborg Kommunes afgørelse om en tidsubegrænset: *Tilladelse til at indvinde overfladevand fra Gudenåen til produktion af elektricitet på Tangeværket,* med påstand om at tilladelsen ophæves, og gjort indsigelse i forbindelse med Tangeværkets: *Ansøgning om tilladelse efter vandløbsloven til at opstemme Gudenåen.*

Vi fandt, at der ved afgørelserne fra Viborg Kommune omkring Gudenåcentralen/Tangeværket, skulle foretages VVM-screening og udfærdiges VVM-redegørelser, med udgangspunkt i grundlaget før etablering af dæmning og opstemning, og hvor også de allerede opståede skader på den oprindelige natur indgår.

Vi fandt også at der under de nye lovgivningsmæssige forhold for godkendelserne, med ophævelse af Tangeloven, er tale om et nyt ansøgningsgrundlag, og ansøgningerne derfor skal behandles som sådanne.

Den nye tilladelse indvinding medfører efter vor opfattelse også, at der nu er grundlag for at rejse erstatningskrav for den ekspropriering af lodsejerrettigheder, der sker, da lodsejernes forventninger om reetablering og dermed genetablering af indtægter ved fiskerileje ikke bliver opfyldt på grund af de manglende fiskemuligheder på vandrefisk, og hvor der sker forøget tab af indtægter ved udlejning og overnatning til turister.

Vi undrer os over at der ikke allerede er foretaget en økonomisk beregning på hvad Tangeværket har kostet i mistede indtægter for lodsejere, turistaktiviteter med videre. På andre områder findes denne type af undersøgelser.

Vi mener heller ikke at tilladelsen overholder Vandforsyningslovens § 22. Vi konstaterede, at Viborg Kommune begrundede tilladelsen med vandforsyningsloven, til fortsat at kunne benytte det eksisterende dæmningsanlæg fra Gudenåcentralen / Tangeværket, til indvinding af overfladevand. Faktuelt er det et problem, at dele af den fremsendte ansøgning var censureret, sådan at alle forhold til belysning af sagen ikke er tilgængelige.

FFD har den opfattelse, at der ikke på det foreliggende grundlag, kunne gives nogen form for tilladelse til Gudenåcentralen/Tangeværket af Viborg Kommune, og at den foretagne afgørelse skulle tilbagekaldes på baggrund af det manglede grundlag for beslutningen.

Vi konstaterer også, at der ikke er fortaget godkendelsesinitiativer i forhold til Fiskeriloven.

Vi måtte konstatere, at der ikke i den af Kommunen givne tilladelse, var taget stilling til de skader der påføres faunaen, og at Gudenåcentralen/Tangeværket er den væsentligste årsag til en næsten total dødelighed for den rødlistede og udrydningstruede ål, og en hindring for, at der kan genskabes selvreproducerende ørred- og laksebestande i hele Gudenåen.

Endelig kunne vi konstatere at der ikke er foretaget en habitatvurdering af tilladelsens fortsatte påvirkninger, sådan at alle tilladelsens konsekvenser og indflydelse på habitaterne kan imødegås gennem tilstrækkelige og nødvendige tiltag.

Vi kunne heller ikke undlade at gøre opmærksom på at tilladelserne også går direkte imod ministerens visioner om rekreativt fiskeri og dets betydning på turismeindtægter for området.

Som en supplerende bemærkning til vore aktiviteter omkring Tangeværket, kan vi godt tillade os at være lidt forbavset over at der ikke fra lokale foreninger er gjort en større indsats med indsigelser og klager. Denne tilbageholdenhed kan vi selvfølgelig ikke være overhørig, og den må selvfølgelig blive taget ind i vore overvejelser f.eks. i forbindelse med et eventuelt fortsat medlemskab af Gudenåsammenslutningen.